Fundargerð fundar foreldraráðs Akra

**Fundartími: miðvikudagur 2. júní kl. 12:00**

**Fundarstaður: Teams**

**Fundarmenn: Helga Rut Eysteinsdóttir, Hildur Edda Grétarsdóttir, Guðlaugur Kristmundsson, Daði Rúnar Pétursson, Kristín Hemmert Sigurðardóttir (aðstoðarleikskólastjóri) og Sigrún Sigurðardóttir (leikskólastjóri).**

Fimmti fundur foreldraráðs samkvæmt starfsáætlun 2020-2021. Eftirtalin mál voru á dagskrá og til umræðu:

1. **Sumarleyfi og fyrirkomulag starfsmannahalds yfir sumartímann**

Helga spyr um starfsmannahald og þ.h. yfir sumartímann. Einn og einn starfsmaður er nú þegar farinn í sumarfrí og fleiri bætast við næstu vikur hægt og rólega. Flest börn og starfsfólk verða þó í fríi um miðjan júlí og þar sitt hvoru megin við. Einnig var spurt um hversu margir sumarstarfsmenn séu væntanlegir og nú þegar hafa verið ráðnir inn sex manns. Flest allt starfsfólk sem þekkir til og hefur starfað áður á leikskólanum og staðan heilt yfir góð í starfsmannamálum.

Í framhaldi af þeirri umræðu nefnir Sigrún hins vegar breytingar í haust en Kristín aðstoðarleikskólastjóri hættir og verið er að auglýsa þá stöðu sem og fleiri stöður sem kemur til með að þurfa að manna. Hulda deildarstjóri á Lyngi ætlar að snúa sér annað svo það er einnig verið að auglýsa þá stöðu. Sigrún horfir þó jákvæðum augum á þessi verkefni sem framundan eru og nefnir að oft fari fólk ekki í atvinnuleit fyrr en nær hausti.

Hjördís sem hefur unnið á leikskólanum í nokkur ár og er í leikskólakennaranámi tekur við deildarstjórastöðu á Engi þar sem sú staða er einnig laus vegna fæðingarorlofs.

Spurt er um hversu margar stöður þarf að manna fyrir haustið og Sigrún telur að það séu um það bil 7-8 stöður, sem er ansi algengt á leikskólum á þessum tíma árs. Á vorin fara margir að hugsa sér til hreyfings en oft er ekkert ljóst í þeim málum fyrr en eftir sumarið.

Daði spyr um upplýsingar foreldra varðandi það hvenær starfmenn fara í frí og þ.h. en það er allt í höndum deildarstjóra sem senda út póst til að upplýsa um stöðuna þegar nær dregur.

Meira af starfsmannamálum en Guðlaugur spyr hvort þessar stöður séu allar auglýstar nú þegar og jánkar Sigrún því. Eins og áður var nefnt þá er hún vongóð þó að ekki sé mikið að frétta hvað umsóknir varða þar sem fólk fer oft ekki af stað fyrr en eftir sumarfrí. Sigrún fullvissar fundarmenn um að þetta sé allt í góðum málum og er bjartsýn á framhaldið.

**2. Stytting vinnuvikunnar – reynsla**

Helga spyr til að byrja með um reynsluna sem komin er. Kristín tekur þessa spurningu til sín og svarar því að hún sé mjög sátt með hvernig þetta hefur reynst. Aðra hvora viku eru starfsmenn í styttingu á meðan vikuna á eftir er hefðbundin vinnuvika. Deildarstjórar hafa farið út af deildum á föstudögum í styttingu sem þarf að endurmeta með haustinu með tilliti til þess að mismuna ekki þeim vikudögum sem notaðir eru í styttingu.

Í framhaldi af þessu kemur Sigrún inn með góðan punkt, t.d. að sveitarfélagið ætti að útfæra styttingu sem myndi mögulega henta betur því mikið og flókið skipulag hafi átt sér stað á hverjum og einum vinnustað bæjarins. Ef Garðabær tæki ákvörðun um að t.d. loka leikskólum bæjarins kl. 14 á föstudögum og þá yrðu allir í styttingu á sama tíma. Gulli nefnir að það séu ótal hugmyndir á borðinu í þessum málum en misjafnt hvað er raunhæft og hvað ekki. Í vetur hefur þetta fyrirkomulag heppnast vel að sögn Kristínar og nefnir að á Ökrum voru kaffitímar t.d. ekki seldir svo styttingin er eins lítið rask og mögulegt er. Flestir sammála um að það sé afskaplega einkennilegt að enginn peningur hafi verið settur í styttinguna því þetta kostar alltaf sitt svo þar er skekkja sem þarf að íhuga í framhaldinu.

Gulli tók þátt í þróunarverkefni sem heitir ’Horft til framtíðar’ og hefur áhyggjur af þess konar verkefnum og framvindu þeirra á þessum tímum þar sem ekkert svigrúm er til þess. Það þarf að horfa virkilega til þessara þátta þegar verið er að skipuleggja undirbúning, styttingu vinnuvikunnar, verkefni í þróunarsjóið o.fl. Ásókn í sjóðinn er að minnka og það er áhyggjuefni ef enginn tími gefst til að vinna mikilvæg verkefni. Barist er fyrir að halda sjóðnum óskertum en mikil þörf er á fjölbreyttum þróunarverkefnum til að halda leikskólastarfi lifandi. Það þarf virkilega að huga að gæðum og innihaldi verkefna í framtíðinni hvað þetta varðar.

Helga skýtur inn í og er sammála, fyrirkomulag sem þetta leiðir til þess að fagfólkið sé án efa minna inn á deild og í starfinu með börnunum almennt. Aukinn undirbúningur átti t.d. að vera ákveðinn hvati í starfi sem leikskólakennari en veldur eðlilega ákveðnu flækjustigi hvað daglegt skipulag varðar. Ýmsar vangaveltur hafa verið varðandi það hvenær ákjósanlegast er að undirbúningur eigi sér stað upp á að raska faglegu starfi sem minnst. Styttingin hefur talsverð áhrif inn í þetta skipulag og það er áhyggjuefni út af fyrir sig. Undirbúningstímar eftir hádegi hafa þó þótt vinsælir þar sem börnin eru hvað mest móttækileg og vel upplögð fyrir hluta dags.

**Önnur mál:**

Hvað önnur mál varðar þá nefnir Helga að þetta sé okkar síðasti fundur en upp hefur komið tillaga að hittast aftur eftir sumarið og klára okkar mál í Foreldraráði. Leggjum upp með að hittast á hádegisfundi í haust, eftir miðjan ágúst, og huga að kosningu í nýtt foreldraráð þar sem einhverjir í núverandi ráði koma til með að láta af störfum.

Spurt um verkefni á vegum Samgöngustofu, umferðarskóla fyrir elstu börn leikskólans en það er ekki á dagskrá í ár enda þétt dagskrá fram að sumarfríi. Sigrún tekur það til skoðunar fyrir næsta skólaár.

Fundi slitið: 12:25